Aleksandar Rakić upisao je svoju četvrtu i svakako najvrjedniju UFC pobjedu do sada i to u sunaslovnoj borbi UFC Fight Nighta 153 u Stockholmu. Austrijsko-srpski borac nokautirao je Jimija Manuwu već u prvoj minuti, savršeno odmjerenim udarcem nogom u glavu.

Nije dugo trebalo Aleksandru Rakiću da upiše svoju najveću pobjedu do sada. Trebao je Jimi Manuwa biti pravi ispit, svi su znali koliko je Englez opasan u svakom trenutku, a sada svi ti isti znaju koliko je opasan Aleksandar Rakić. Dočekao je rangiranog protivnika, a onda istog savladao jednim od najspektakularnijih nokauta u 2019. godini.

Za pobjedu je Rakiću trebalo točno 45 sekundi. Kroz to vrijeme ispitivali su borci snage, a tek je Manuwa nekoliko puta pokušao low kickovima izbaciti Rakića iz balansa. Već prvi Aleksandrov napad donio je kraj borbe. Krenuo je naprijed, fintirao je desni kroše, onda povukao i lijevi, no oni su zapravo bili priprema za ključni udarac. Radilo se o lijevom high kicku, koji je završio točno na bradi Jimija Manuwe, a Englez je u istom trenutku bio brutalno nokautiran. Budili su ga nekoliko minuta, a na kraju nije uspio doći na proglašenje pobjednika.

Nevjerojatan je to bio potez, koji je sve u dvorani i pred ekranima ostavio bez teksta. Aleksandar Rakić je “The real deal”, to je sada sigurno. Već za nekoliko dana naći će svoje mjesto u službenom Top 15 poretku kategorije i moći će krenuti u svoj napad na vrh. I to vjerojatno vrlo brzo, budući da u ovoj borbi nije niti malo oštećen. Vjerujemo kako ćemo Rakića već tijekom ljeta gledati u nekoj velikoj borbi. Jedino je pitanje tko će nakon ovoga biti spreman prihvatiti borbu protiv ovakvog borca.